Folketing
2005-03-16

Nu har vi her på det sidste hørt statsministeren udtale sig om, at de problemer, vi har med misbrug af billig arbejdskraft fra Østeuropa, skulle være ude af proportioner, når vi diskuterer det her i Folketinget. Vi har også hørt en beskæftigelsesminister, som er godt tilfreds med den aftale om østarbejdere, der blev indgået i forbindelse med udvidelsen. Så er det bare sådan, at det i virkeligheden er udlændingeloven, som omfatter østaftalen, og det er Udlændingestyrelsen, der administrerer de her regler. Derfor kunne det være nok så interessant at vide, hvordan integrationsministeren egentlig mener, det går med den aftale i forhold til de misbrugsmuligheder, som vi har set er blevet brugt, først og fremmest af karl smart-arbejdsgivere, som bruger udstationering som begrundelse, når de antager folk til at arbejde i deres virksomhed.